Nafarroako Parlamentuko Mahaiak, 2022ko otsailaren 28an eginiko bilkuran, Eledunen Batzarrak erabaki loteslea hartu ondoren, honako erabaki hau hartu zuen besteak beste:

Kontuen Ganberako lehendakariaren agintaldia laster amaituko denez, Erregelamenduko 209. eta 210. artikuluetan eta Nafarroako Kontuen Ganberari buruzko abenduaren 20ko 19/1984 Foru Legean xedatutakoarekin bat, honako hau ERABAKI DA:

**1.** Nafarroako Kontuen Ganberako lehendakaria izendatzeko prozedura hastea.

**2.** Kontuen Ganberari buruzko Foru Legeko 25.3 artikuluan Ganberako lehendakaria izendatzeko ezarritako hautatze-prozedurako bozketaren batean berdinketarik gertatuz gero, errepikatu eginen da bozketa; eta, berdinketak iraunez gero, bozketa eten eginen da lehendakariak ezartzen duen denboraz. Denbora hori iragandakoan, hirugarren bozketa bat eginen da; eta, azken bozketa horretan berriro ere berdinketarik egonez gero, zozketa eginez ebatziko da.

**3.** Ezartzea talde parlamentarioek eta foru parlamentarien elkarteak Kontuen Ganberako lehendakaritzarako hautagaitzak aurkezteko epea 2022ko martxoaren 10eko 17:30ean bukatuko dela. Hautagaiak Erregelamenduko 210. artikuluan xedatutakoari jarraikiz aurkeztuko dira.

**4.** Gogoraraztea proposatutako hautagaiek 19/1984 Foru Legeko 25. artikuluko 2. eta 5. apartatuetan ezarritako baldintzak betetzen dituztela frogatu beharko dutela.

**5.** Agintzea erabaki hau Nafarroako Parlamentuko Aldizkari Ofizialean argitara dadin.

Iruñean, 2022ko otsailaren 28an

Lehendakaria: Unai Hualde Iglesias